HU Az Európai Unió Hivatalos Lapja C 384/17

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 384/15

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„FAL OYSTER”

EK-sz.: UK-PDO-0005-0885-22.07.2011

OFJ ( ) OEM ( X )

1. Elnevezés:

„Fal Oyster”

2. Tagállam vagy harmadik ország:

Egyesült Királyság

3. A mezőgazdasági termék vagy élelmiszer leírása:

3.1. A termék típusa:

1.7. osztály: Friss hal, puhatestűek és rákfélék, valamint ezekből készült termékek

3.2. A termék leírása, amelyre az 1. pontban található elnevezés vonatkozik:

„Fal Oyster” elnevezést kap a megjelölt területen október 1. és március 31. közötti időszakban hagyományos vitorlások és evezős hajók segítségével kifogott osztriga.

A „Fal Oyster” az Ostrea edulis osztrigafajhoz tartozik, amelynek közismertebb elnevezése az európai lapos osztriga. Héja a kerektől kissé eltérő vagy egyenetlen, ovális alakú és érdes, lemezes felületű. A héj barna vagy krémszínű, külső felületét pedig barna vagy kékes koncentrikus sávok borítják. A belső felülete nagyon sima, gyöngyszínű és fehér vagy kékesszürke, és gyakoriak rajta a sötétkék részek is.

A héj két fele (a két teknő) különböző alakú. A bal héj homorú és a szubsztrátumhoz nőtt, míg a jobb lapos és a bal oldalsóra fekszik fel. Az osztriga körülbelül 110 mm nagyságúra nőhet. A „Fal Oystert” hagyományos, a vidékre jellemző módszerek alkalmazásával, csak október 1. és március 31. között halásszák.

A „Fal Oyster” érzékszervi tulajdonságait a mészhéjú állatokkal foglalkozó nagy-britanniai szövetség (Shellfish Association of Great Britain) a következőképpen határozta meg:

Illat: jódos

Húsa: zamatos, dinnyére, fejes salátára és uborkára emlékeztető

Ízhatás: hosszan érezhető, enyhe ón- és vörösrézhatás

Állag: szilárd és sós

Külsejét tekintve a hús krémszínű, pereme pedig nem átlátszó és szürke.

A halászatot és tisztítást követően az osztrigát élő állapotban héjastól értékesítik kiskereskedelmi üzleteknek vagy éttermeknek az Egyesült Királyság egész területén, illetve exportálják. Az élő termék eltarthatósági ideje körülbelül 5 nap.

3.3. Nyersanyagok (kizárólag feldolgozott termékek esetében):

—

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

Az osztrigákat csak október 1. és március 31. közötti időszakban, a meghatározott területen tenyésztik és hagyományos, motor nélküli hajók használatával halásszák.

3.6. A szeletelésre, aprításra, csomagolásra stb. vonatkozó egyedi szabályok:

—

3.7. A címkézésre vonatkozó egyedi szabályok:

—

4. A földrajzi terület tömör meghatározása:

A „Fal Oyster” előállítási területe a Truro Port Fishery-n belül található, melynek jogi határait (az 1936. évi, 1975-ben módosított) halászati rendelet valamennyi, a Truro és Falmouth kikötőkhöz, valamint a Truro, a Fal és a Tresilian folyók medréhez tartozó, összesen 1,101 hektárnyi (2 721 acre) területeként határozza meg.

A terület a Trefusis Pointot és a St Mawes Castle-t összekötő vonaltól északra, közepes tengervízszintnél az apálykor szokásos átlagos vízszintig terül el. A halászati terület határát az apálykor szokásos vízállás jelenti, amely egybeesik a partvonallal, kivéve az egyes öblökben, amelyek a halászat északi határát jelölik a Mylor, a St. Just és a Malpas patakoknál.

E meghatározott terület az egyetlen törvényileg szabályozott osztrigahalászat Anglia délnyugati részén.

5. Kapcsolat a földrajzi területtel:

5.1. A földrajzi terület sajátosságai:

A Fal természetes és vadhalászat, ahol az osztrigákat nem tenyésztik. A vad- és természetes telepeket bizonyos mértékben gondozzák, mivel a halászat során a kotróháló megmozdítja a szubsztrátumot (táptalajt). Ezáltal jó állapotban marad a halászati terület, és a telepek alkalmankénti, halászás nélküli kotrása (amit a szaknyelv boronálásként említ) tovább javítja az osztrigatelepek minőségét, valamint elősegíti az osztrigalárvák letelepedését.

A Fal-vidék folyóit meredek völgyek látják el vízzel, és gazdag ásványi és biológiai anyagokkal rendelkeznek. A tölcsértorkolat szintén nagyon mély, vize ezért minden árapályváltozás alkalmával körbeáramlik és kicserélődik. Ebben az egyedülálló környezetben planktonok élnek, amelyek az osztrigák táplálékául szolgálnak.

Emellett az adatok azt mutatják, hogy a Cornwall környékén található bányák mindegyike nedves bánya, amelyet a Carnon-völgybe kell csapolni, vagy természetes módon oda folyik. A völgy a Fal tölcsértorkolatához és vízgyűjtőterületéhez vezet, melynek vize ezáltal ásványi anyagokban gazdag, ami a terület sajátosságát adja. Ezen ásványi anyagok, különösen a vörösréz és a cink felelős a „Fal Oyster” különleges ízéért, ezért annak ízjellemzői eltérnek a térség többi osztrigáéitól.

A halászati terület és a termék közötti szoros kapcsolatra fény derül a halászatról készített feljegyzésekben, amelyek részletezik a „Fal Oyster” Fal folyóban, a környező folyókban és azok környékén történő kifogásának, fejlődésének és értékesítésének folyamatát. A történelmi feljegyzésekből kiderül, hogy a vitorlások és evezős csónakok kotróhálók használatával halásztak. E leírások nagyon hasonlóak a jelenleg használatos módszerekhez és felszerelésekhez. Számos feljegyzés áll rendelkezésre az osztrigák kifogásának más területen nem alkalmazott korábbi és jelenlegi módszereiről.

A történelmi és hagyományos módszereknek megfelelően vitorlás vagy evezős csónakok húzzák maguk után a kotróhálót, és nem alkalmaznak gépi hajtóerőt az osztrigahalászathoz. A halászat e régi keletű hagyománya megnyilvánul a halászok nemzedékről nemzedékre átadott tudásában és felszerelésében. Bizonyított, hogy a tevékenységhez használt bárkákat nemzedékről nemzedékre továbbadták, és hogy némelyikük 100 évesnél is régebbi. Az átörökített készségek közé tartozik az osztrigák helyének meghatározása, a kifogott osztrigákkal való körültekintő bánásmód és az árapályjelenségtől és a széljárástól függően bizonyos osztrigatelepek kotrási módszerei.

Az 1800-as évek történelmi feljegyzéseiben szerepelnek utalások a Falmouth kikötő területén folytatott osztrigahalászat és -tenyésztés mesterségéről, amely magában foglalta az osztrigák halászatát, tenyésztését, kiválogatását és értékesítését.

Az 1900-as évek során törvényeket alkottak a halászat hosszú távú védelme céljából, valamint annak érdekében, hogy a halászat módszereit a hagyományos, csak a vitorlázást és az evezést lehetővé tevő eljárásokra korlátozzák. A körülbelül 100 hajóból álló flotta az 1980-as években azonban drámai mértékben csökkent, amikor osztrigabetegség következtében drasztikusan megcsappant az állomány, és többé nem volt jövedelmező a halászat. A betegség utáni talpraállás lassú folyamat volt, azonban a flotta fokozatosan gyarapodott. Az Oyster Fishery Management Group elnevezésű csoport a halászat irányítása céljából maga köré gyűjtötte a halászokat, a feldolgozókat és a felügyeleti hatóságokat.

5.2. A termék sajátosságai:

A „Fal Oyster” tulajdonságai a vidék sajátosságát jelentő hagyományos helyi halászati módszer révén kötődnek a területhez. E módszer kotróhálók használatát jelenti, amelyeket vitorlás és evezős hajók húznak végig a tengerfenéken. E kotróhálók és hajók jellegüket tekintve megegyeznek a korábban használtakkal, amelyek története 1750-ből eredő leírásokig nyúlik vissza.

A hús szilárd és selymes, felülete pedig sima. Krémszínű, míg külsejét tekintve a perem nem átlátszó és szürke. Íze sós és édes, dinnyére, fejes salátára és uborkára emlékeztető zamattal. Ízhatása hosszan érezhető, fémes, enyhe ón és vörösréz jellegű.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

Az osztriga ízét az élőhelye határozza meg. A Fal halászat számára kedvezőek az ásványi és biológiai anyagokban gazdag környező völgyek. Emellett a Fal tölcsértorkolat mélysége lehetővé teszi, hogy a víz minden árapályváltozás alkalmával körbeáramoljon és kicserélődjön, ennélfogva egyedi, sós tengervizet és folyami édesvizet tartalmazó vízréteg van jelen. Ebben a környezetben az osztrigák tápanyagául szolgáló planktonok jönnek létre, amelyek hatással vannak más területek osztrigáinál sósabb, fémesebb, krémesebb és édesebb ízű „Fal Oyster” minőségére.

A „Fal Oyster” tulajdonságai a sajátosan erre a területre jellemző, hagyományos helyi halászati módszer, valamint a nemzedékről nemzedékre átörökített készségek révén kötődnek a területhez. E készségek közé tartozik az osztrigák helyének meghatározása, a kifogott állatokkal való körültekintő bánásmód és az árapályjelenségtől és a széljárástól függően bizonyos osztrigatelepek kotrási módszerei.

A „Fal Oyster” név elterjedése és annak előkelő ízéhez és minőségéhez kapcsolódó hírneve a feldolgozók és az Oyster Fishery Management Group tagjai kemény munkájának köszönhető. Valamennyi tag a „Fal Oyster” nevet használja, és kiváló minőségű terméket kínál értékesítésre a nagykereskedelmi szállítói láncon keresztül. A termékek iránt jelentős kereslet jelentkezik mind az egyesült királyságbeli, mind pedig az azon kívüli éttermek részéről.

1996 óta kerül megrendezésre a Fal Oyster fesztivál az osztrigahalászati szezon kezdetének, a cornwalli tengeri eredetű élelmiszerek és különösen azon utolsó fennmaradó hagyományos osztrigahalászatok egyikének megünneplésére, ahol még vitorlás vagy evezős csónakok húzzák a hálót.

A fesztivált a híres mesterszakács, Rick Stein is támogatja, aki Falmouth városában éttermet is nyitott, ahol a tengeri ételek kínálatában a „Fal Oyster” is helyet kapott. A „Fal Oystert” ezenkívül a filmvásznon, szakácskönyvekben és gasztronómiai újságírók cikkeiben is ünnepelték.

A „Fal Oyster”, mint az Egyesült Királyságban fennmaradó egyedüli hazai osztrigaállományok egyike bekerült a Slow Food mozgalom „Ark of Taste” elnevezésű projektjébe.

Hivatkozás a termékleírás közzétételére:

(az 510/2006/EK tanácsi rendelet 5. cikkének (7) bekezdése)

http://archive.defra.gov.uk/foodfarm/food/industry/regional/foodname/products/documents/fal-oyster-pdo-120912.pdf

(1) HL L 93., 2006.3.31., 12. o.